सोशल मीडिया के नशे से परिवार बचाएं
नशा इनसानकी फितरत में शामिल है। हर किसी के पास एक नशा है। रूप का, बल का, धन का और एक होता है खुद को भूल जाने का नशा। बाकी सारे नशे फिर भी चल सकते हैं पर जिस दिन इनसान खुद को भूलने के लिए कोई नशा करता है वह बहुत खतरनाक हो जाता है। हमारे देश में पुराने लोग गांजा, अफीम, शराब आदि का सीमित नशा करते थे। धीरे-धीरे ये बढ़ते गए और नशे की लत ने विकराल रूप ले लिया। कोकीन, चरस जैसी चीजें गईं, नशा जहर बनकर कई भारतीयों के रक्त में घुल गया। युवा पीढ़ी ने मस्ती के नाम पर नशे को अपना लिया। इनके दुष्परिणामों से बचने के उपाय शुरू हुए, नशामुक्ति केंद्र बने लेकिन, लोग भूल गए कि आने वाले दस-पंद्रह वर्षों में ऐसा नशा भारतीयों के मिजाज में घुस जाएगा, जिसे निकालना मुश्किल होगा। वह होगा सोशल मीडिया का नशा। गांजा आदि नशीले पदार्थों का सेवन करने वालों को पैसा चाहिए और इसके लिए वे अपराध करते हैं। जिन्होंने सोशल मीडिया को नशा बना लिया, वे पागलों की तरह समय चुराने लगे। जो भी समय होता है, इसमें झोंक देते हैं। आने वाले दिनों में यह ऐसा नशा बनेगा कि इसके लिए भी एडिक्शन बूट कैंप लगाने पड़ेंगे। चूंकि ये सब पढ़े-लिखे लोग होंगे तो उन्हें इससे निकालना बड़ा मुश्किल हो जाएगा। पुराने नशों के परिणाम से शरीर खराब होता है और अब तो पूरा जीवन ही खराब होने लगा है। अकेलापन मिटाने के लिए लोग सोशल मीडिया को जीवन में उतारते हैं और वही एक दिन उन्हें इतना अकेला कर देगा कि जीवन बोझ लगने लगेगा। यदि परिवार में यह लत उतर चुकी है तो थोड़ा सावधान हो जाएं। आने वाले दस वर्षों के लिए तैयारी नहीं की तो पूरा परिवार इस नशे की भेंट चढ़ने वाला है।
जीने की राह
पं.िवजयशंकर मेहता
humarehanuman@gmail.com
hin_Deva hin_Deva hin_Deva mai_Deva zho_Hant